Obavještajnim krugovima ovih se dana brzo proširila vijest kako je novim načelnikom Sigurnosno-obavještajne agencije (SOA) Centar-Zagreb imenovan Željko Čakarun, dosadašnji zamjenik načelnika tog centra. Vijest bi možda prošla u potpunoj tišini jer je, prema tvrdnjama izvora bliskih toj agenciji, riječ o posve očekivanom imenovanju čovjeka koji već 15 godina radi u službi i za to ima sve potrebne kvalifikacije, da nije riječ o suprugu jedne od, zbog funkcije koju obnaša, moćnijih i utjecajnijih novinarki u Hrvatskoj – Katarine Periše Čakarun, urednice Odjela informativnog medijskog servisa HTV-a.

Izvori iz obavještajne zajednice koji su Nacionalu dojavili tu vijest smatrali su imenovanje Željka Čakaruna spornim upravo zato što je njegova supruga šefica kompletnog informativnog servisa HRT-a, pa zbog toga smatraju da bi tu moglo potencijalno biti riječi i o svojevrsnom sukobu interesa jer je riječ o prevelikoj koncentraciji moći i informacija u rukama supružnika Čakarun. Štoviše, ti izvori pokušali su Čakarunovo imenovanje prikazati isključivo kao posljedicu lobiranja Katarine Periše Čakarun kod utjecajnih osoba iz političkog vrha.

Međutim, visoki izvor iz obavještajnih krugova blizak Vladi to je za Nacional odlučno demantirao:

“Prvi put čujem da bi ona lobirala. Ne samo da ona nije lobirala, nego nitko za Čakaruna nije lobirao. On je u SOA-i već 15 godina, napredovao je prema propisima, a posljednje četiri godine bio je zamjenik načelnika. Iako je njegovo imenovanje na tu funkciju bilo logično, jedan od pokazatelja da nitko za njega nije lobirao je i činjenica da ni on sam nije to očekivao.”

Željko Čakarun započeo je karijeru tijekom Domovinskog rata u Vojnoj policiji, a u Ministarstvu obrane radio je 15 godina, da bi se potom prebacio u SOA-u Centar Zagreb, gdje je također proveo skoro punih 15 godina. Najprije je napredovao na mjesto šefa jednog odjela, a potom došao na mjesto zamjenika načelnika.

“Dakle, taj čovjek nije na tu funkciju pao s neba i za tu nju ima sve potrebne predispozicije. Što se tiče priče o sukobu interesu, o tome nema ni govora. Da tako nešto osjeti, služba bi odmah reagirala. A naravno da je svaki put kad se nekoga imenuje na neku funkciju netko nezadovoljan jer svatko ima svoje favorite. Međutim, glavni kriterij mora biti profesionalnost, a SOA nije sklona uvažavanju vanjskih utjecaja”, tvrdi Nacionalov izvor blizak Agenciji.

Kao glavna zamjerka Čakarunu drugi izvor, međutim, ne smatra samo to što mu supruga obnaša visoku funkciju na HRT-u, već i to što je u SOA-u došao iz vojske i to s pozicije vojnog policajca, što podrazumijeva da je u startu imao relativno skromnije znanje iz obavještajnih poslova jer je riječ o sasvim drugom profilu posla. I neki drugi kolege Čakaruna uglavnom znaju po tome što je došao iz HV-a.

S druge strane, i imenovanje Katarine Periše Čakarun na mjesto šefice IMS-a na HRT-u u ožujku 2016. dovodilo se u vezu s njezinim gotovo pa idiličnim odnosima s tadašnjim predsjednikom HDZ-a i potpredsjednikom vlade Tomislavom Karamarkom. Katarina Periša Čakarun i prije toga je bila dugogodišnja novinarka i urednica Redakcije unutrašnje politike Hrvatske televizije, a kao novinarka, reporterka, urednica i voditeljica radila je u brojnim emisijama Informativnoga programa HTV-a te na velikim projektima poput praćenja izbora, obilježavanja obljetnice vojno-redarstvene akcije Oluja, obljetnice pada Vukovara itd. Na Hrvatskoj televiziji radi od 1996. godine. Ali pozornost javnosti ponajviše je privukla kada je u listopadu 2015. provela jedan dan u predizbornoj kampanji HDZ-a u stranačkom autobusu. Tada su kamere zabilježile kako sjedi pokraj Tomislava Karamarka koji ju je tijekom vožnje prijateljski zagrlio.